<classify> WAFANYAKAZI wanaopoteza ajira wataanza kunufaika na Fao la Upotevu wa Ajira katika mifuko ya hifadhi ya jamii baada ya mifuko hiyo kutangaza kuanza kupokea maombi mwezi ujao.Fao la Upotevu wa Ajira ni jipya lililoanzishwa baada ya kuwapo kwa kilio cha muda mrefu cha wafanyakazi kutaka kujitoa katika mifuko ya hifadhi ya jamii wanapoacha kazi.Ili kukabiliana na tatizo hilo la wanachama kujitoa katika mifuko ya hifadhi ya jamii pamoja na kukidhi mahitaji ya mfumo wa hifadhi ya jamii wa kuwa na utaratibu wa kinga ya kipato kutokana na upotevu wa ajira, Mamlaka ya Usimamizi wa Sekta ya Hifadhi ya Jamii SSRA ilikuja na mapendekezo ya kuanzishwa kwa Fao la Upotevu wa Ajira.Mapendekezo hayo tayari yamo kwenye Sheria ya Mfuko wa Hifadhi ya Jamii kwa Watumishi wa Umma PSSSF ya mwaka 2018.Agosti mosi, mwaka huu, Mfuko wa Hifadhi ya Jamii kwa Watumishi wa Umma PSSF, ulianza rasmi ukiwa ni utekelezaji wa Sheria Namba 2 ya 2018, ambayo pamoja na mambo mengine, iliunganisha mifuko ya pensheni minne ya PSPF, LAPF, PPF na GEPF na kuunda mfuko mmoja kwa ajili ya watumishi wa umma yaani PSSSF.Sambamba na kuanzishwa kwa PSSSF, sheria hii ilifanya marekebisho kwenye Sheria ya Shirika la Taifa la Hifadhi ya Jamii NSSF Sura ya 50 ili kuufanya mfuko wa NSSF kuwa utakaohudumia wafanyakazi wa sekta binafsi na sekta isiyo rasmi.Fao hili la upotevu wa ajira litatolewa kwa wafanyakazi ambao ni wanachama wa mifuko ya hifadhi ya jamii pale wanapopoteza ajira zao. Fao hili litatokana na mchango wa pensheni wa mwanachama kumwezesha kujikimu katika kipindi anachotafuta ajira nyingine.Kwa mujibu wa taarifa iliyotolewa na Mkuu wa Kitengo cha Mawasiliano cha SSRA, Sarah Kibonde Msika mwishoni mwa wiki, mifuko haijaanza kupokea maombi wala kulipa.Hata hivyo, Msika aliongeza kuwa, mifuko kwa sasa ipo katika hatua za mwisho za kujenga mifumo ya ndani ya ulipaji ikiwa ni pamoja na kuandaa fomu husika.Kwa upande wa NSSF wameniambia wataanza rasmi kupokea maombi ya Fao la Upotevu wa Ajira kuanzia Novemba Mosi, mwaka huu, aliongeza Msika.Kwa mujibu wake, uanzishwaji wa fao hili utawezesha kutekelezwa na kuimarishwa kwa dhana ya hifadhi ya jamii kwa kuwajali wafanyakazi watakaopoteza ajira kwa kuwawekea kinga ya kipato itakayo wawezesha kupata fedha za kujikimu katika kipindi wanachotafuta kazi.Alizitaja faida nyingine kuwa ni kuondoa migogoro ya kikazi na malalamiko ya wafanyakazi yaliyopo kutokana na kuwepo utaratibu unaokubalika na hivyo kuongeza ari na tija sehemu za kazi.Fao la upotevu wa ajira kutaimarisha mifuko ya hifadhi ya jamii kwa kupunguza matumizi ya fedha ya kuwalipa wanachama wanaoamua kujitoa kwenye mifuko bila sababu za msingi na kisha kuwa mzigo kwa jamii na serikali hapo baadaye.Wakati huo huo, utaratibu huu hautakuwa na gharama kwa serikali kwa sababu fedha za malipo ya Fao la Upotevu wa Ajira zitatokana na michango ya pensheni ya mwanachama mwenyewe, alifafanua mkuu huyo wa uhusiano SSRA.Kabla ya fao hili jipya, kilio cha wafanyakazi wengi waliokuwa wanapoteza kazi ilikuwa ni kujitoa katika mifuko ya hifadhi ya jamii kiasi cha kuwapo kwa dhana kwamba lipo Fao la Kujitoa.Hivyo, kutokuwepo kwa utaratibu mbadala wa kujipatia kipato mara baada ya kupoteza ajira kumesababisha baadhi ya wafanyakazi kudai kulipwa michango yao ya pensheni.Kwa mujibu wa takwimu, wafanyakazi walio kwenye kundi la masharti ya ajira za kudumu ndio lina matukio mengi ya wanachama kujitoa.Kwa mfano katika kipindi cha Julai 2016 hadi Desemba 2017, kati ya wanachama 23,000 waliojitoa kwenye Mfuko wa PPF asilimia 78.3 sawa na wanachama 18,000, walikuwa wafanyakazi walio kwenye masharti ya kudumu.Wafanyakazi 5,000 sawa na asilimia 21.7 walitokana na kundi la wafanyakazi walioajiriwa kwa mikataba ya muda mfupi na ambao hawana ujuzi mkubwa walioajiriwa kwenye mashamba, migodi na miradi mbalimbali ya muda mfupi.Akizungumzia utaratibu wa utoaji wa Fao la Upotevu wa Ajira, Msika alisema kuwa Kanuni ya mpya Mafao ya Hifadhi ya Jamii ya mwaka 2018, imebainisha kuwa mafao ya upotevu wa ajira yatakuwa sawa na asilimia 33.3 ya mshahara wa mwezi wa mwanachama aliyepoteza ajira.Aidha, mafao haya yatalipwa kwa kipindi kisichozidi miezi sita kwa mwaka na mwanachama atalipwa kwa kipindi kisichozidi miezi 18 katika kipindi chote cha ajira.Kama mwanachama atakuwa hajapata ajira baada ya miezi 18 anaweza kumuandikia Mkurugenzi Mkuu kuomba kuhamisha michango yake kwenda kwenye mfuko wa hiari wa chaguo lake na anaweza kuendelea kuchangia katika mfuko huo.  <topic>: kitaifa 